এর পরেও কি ইস্টবেঙ্গলে থাকবেন তিনি? অনেক আশা নিয়ে দেশের হয়ে খেলতে গিয়েছিলেন কার্লাইল মিচেল এবং উইলিস প্লাজা। বিশ্বকাপের যোগ্যতা অর্জনকারী পর্বের পঞ্চম রাউন্ডের ম্যাচে এদিন পানামা ৩-০ হারায় ত্রিনিদাদ-টোব্যাগোকে।
প্লাজা ব্যর্থ। কার্লাইল মিচেল আরও ব্যর্থ। মিচেল এবং প্লাজার খেলার দেখার পরে লাল-হলুদ সমর্থকরা সোশ্যাল মিডিয়ায় লিখেছেন, আমাদের তারকা ফুটবলার দেশের হয়ে খেলতে গিয়েও সফল হননি। কলকাতা লিগে ইস্টবেঙ্গলের হয়ে মিচেল একাধিক গোল করেছেন। নিজে ডিফেন্ডার তিনি। সেট পিসের সময়ে ডিফেন্স থেকে উপরে উঠে গিয়ে হেডে গোল করে এসেছেন ত্রিনিদাদ-টোব্যাগোর এই ডিফেন্ডার। ইস্টবেঙ্গল সমর্থকরা মিচেলের এ হেন গোল দেখতে অভ্যস্ত।
সেই মিচেল এদিনও গোল করলেন। তবে তাঁর দেশের হয়ে নয়। ত্রিনিদাদ-টোব্যাগোর জালেই হেডে বল জড়িয়েছেন তিনি। আর প্লাজার আত্মঘাতী গোল দেখার পরে ত্রিনিদাদের বিশ্বকাপার কর্নেল গ্লেন ফেসবুক লিখেছেন, ‘‘হোয়াট আ ফিনিশ বাই ডিওন মিচেল!’’ ডান দিক থেকে বল ভাসিয়েছিলেন পানামার এক ফুটবলার। আর মিচেল বল ক্লিয়ার করতে গিয়ে বিপদ ডেকে আনেন।

জাতীয় দলের ফুটবলারের কী হাল! উইলিস প্লাজাকে নিয়ে ইস্টবেঙ্গল সমর্থকরা মোটেও সন্তুষ্ট নন। কলকাতা লিগেও নিজেকে মেলে ধরতে পারেননি প্লাজা। গোল পাচ্ছেন না। সমর্থকদের চিন্তা বাড়ছে। এর মধ্যে কার্লাইল মিচেলও চিন্তা বাড়িয়ে দিলেন। এভাবে যদি দেশকে ডোবান, তাহলে ইস্টবেঙ্গলের দুর্গ সুরক্ষিত থাকবে কী করে!